ฝ่ายค้าน ประชุมเตรียมความพร้อม เพื่อยื่นญัตติอภิปรายทั่วไปโดยไม่ลงมติ
นพ.ชลน่าน ศรีแก้ว หัวหน้าพรรคเพื่อไทย กล่าวว่า การประชุมพรรคร่วมฝ่ายค้านวันนี้ เป็นการประชุมวาระปกติทุกสัปดาห์ เมื่อเปิดสมัยประชุม ส่วนใหญ่จะเป็นเรื่องการขับเคลื่อนงานในสภาเป็นหลัก ซึ่งวันนี้จะมีการหารือเรื่องการอภิปรายทั่วไปโดยไม่ลงมติ ตามมาตรา 152 ที่จะให้รัฐบาลมาแถลงข้อเท็จจริงเกี่ยวกับปัญหาวิกฤตต่างๆ ที่เกิดขึ้นในขณะนี้ และสภาผู้แทนราษฎร จะมีข้อเสนอแนะอะไรให้กับรัฐบาลในการแก้ไขปัญหาให้กับประชาชน ส่วนประเด็นที่จะอภิปรายจะต้องปรึกษารายละเอียดอีกครั้ง แต่จากการรับฟังความคิดเห็นของโพลสำนักต่างๆ ปัญหาหนักที่สุดขณะนี้คือ ปัญหาวิกฤตเศรษฐกิจ สถานการณ์โควิด-19 และเรื่องสิทธิเสรีภาพตามระบอบประชาธิปไตย การถูกละเมิดสิทธิ์จับกุมคุมขัง ซึ่งจะเป็นเรื่องสะท้อนสภาพปัญหาและความต้องการของพี่น้องประชาชนเป็นหลัก แต่ยังไม่ได้กำหนดวันว่าจะยื่นเมื่อไหร่ เพราะต้องหารือเรื่องประเด็นและการเขียนญัตติ แต่จะพยายามเร่งดำเนินการให้เร็วที่สุด เพราะปัญหาที่เกิดขึ้นไม่สามารถรอได้ กลไกของรัฐสภาควรจะเป็นสถานที่แก้ไขปัญหาให้กับพี่น้องประชาชนส่วนการแก้ไขกฎหมายมาตรา 112 อาจจะมีการหยิบยกมาหารือกันในที่ประชุมวันนี้ด้วย ซึ่งขณะนี้มีความเห็นต่างกันหลายฝ่าย ในฐานะฝ่ายนิติบัญญัติ หากปล่อยไว้ ไม่ดึงปัญหาเหล่านั้นมาแก้ไขในรัฐสภาตามวิถีประชาธิปไตย จะเกิดปัญหาบานปลาย จึงอาสานำปัญหาทุกเรื่องเข้าสู่กระบวนการแก้ไขทางรัฐสภา ส่วนจะแก้อย่างไรเป็นหน้าที่ของรัฐสภาตามประเด็นที่เสนอเข้ามา พรรคเพื่อไทย ไม่เคยบอกว่าจะทำอะไร